ดัชนีหุ้นไทยบวก 1.63  จุด
แรงซื้อท้ายตลาดดันหุ้นไทยปิดบวกได้เล็กน้อย 1.63 จุด ด้วยมูลค่าซื้อขายกว่า 6.6 หมื่นล้านบาท
7 มี.ค. 2556

แรงซื้อท้ายตลาดดันหุ้นไทยปิดบวกได้เล็กน้อย 1.63 จุด ด้วยมูลค่าซื้อขายกว่า 6.6 หมื่นล้านบาท
ตลาดหุ้นไทยที่ซื้อขายในแดนลบเกือบตลอดทั้งวันตามตลาดหุ้นเอเชียส่วนใหญ่ แต่ในช่วงท้ายตลาดมีแรงซื้อเข้ามาหนุนให้ดัชนีหุ้นปิดที่  1,560.98 จุด  เพิ่มขึ้น 1.63 จุด ท่ามกลางมูลค่าการซื้อขายหนาแน่นถึง 66,085.78 ล้านบาท
โบรกเกอร์ กล่าวว่า ตลาดหุ้นไทยและตลาดหุ้นสำคัญของโลกยังมีแนวโน้มปรับตัวขึ้นตามสภาพคล่องที่สูง  แต่ตลาดในช่วงสั้นๆ จะมีแรงขายทำกำไร ส่งผลให้ดัชนีแกว่งตัวช่วงแคบๆ และนักลงทุนเลือกซื้อหุ้นที่มี่ข่าวดีสนับสนุน เช่น กำไรสุทธิปี 2555 ที่ออกมาสูงกว่าคาด จึงมีการปรับเพิ่มประมาณการกำไรสุทธิ ในปี2556และราคาเป้าหมายของหุ้น
นอกจากนี้นักลงทุนยังคงให้ความสนใจเก็งกำไรในหุ้นอสังหาริมทรัพย์และรับเหมาก่อสร้างขนาดกลางมากขึ้น รวมถึงหุ้นพลังงานบางส่วนที่ราคาขยับขึ้นไม่มาก เช่น บริษัทบ้านปู(BANPU) ปิดที่ 393 บาท บวก 5 บาท และบริษัทปตท.สำรวจและผลิตปิโตรเลียม(PTTEP) ปิดที่ 156 บาท บวก 1.50 บาท ขณะเดียวกันมีการขายหุ้นบริษัทปตท(PTT)  ส่งผลให้ราคาลดลง 1 บาท  หลังหมดสิทธิรับเงินปันผลหุ้นละ 8 บาท
ด้านหุ้นที่มีมูลค่าซื้อขาย 5 อันดับแรกได้แก่
1.บริษัท ทรู คอร์ปอเรชั่น (TRUE) ราคาปิดที่  7.45 บาท บวก 0.45 บาท 
2. บริษัท ล็อกซเล่ย์ (LOXLEY) ปิดที่ 7.15 บาท เพิ่มขึ้น  0.60 บาท  
3.ธนาคารทหารไทย(TMB)  ปิดที่ 2.58 บาท บวก 0.08 บาท
4.บริษัทปตท.(PTT) ปิดที่ 339 บาท ลดลง 1 บาท
5.บริษัทควอลิตี้เฮ้าส์(QH) ปิดที่ 4.50 บาท บวก 0.10 บาท